पंजाब में भारी बारिश की वजह से पांच लोगों की मौत  
पंजाब के ज्यादातर हिस्सों में शनिवार को भारी बारिश हुई, जिससे लुधियाना में पांच लोगों की मौत हो गई और कई निचले इलाकों में जलजमाव हो गया।
पंजाब के ज्यादातर हिस्सों में शनिवार को भारी बारिश हुई, जिससे लुधियाना में पांच लोगों की मौत हो गई और कई निचले इलाकों में जलजमाव हो गया। पंजाब और हरियाणा के ज्यादातर हिस्से में रुक-रुक कर हुई बारिश के चलते कई स्थानों पर बिजली एवं पानी की आपूर्ति बाधित हो गई, जिससे आम जनजीवन अस्त-व्यस्त हो गया।  अतिरिक्त पुलिस उपायुक्त सुशील कुमार ने बताया कि लुधियाना में एक पुराने किले की दीवार के एक मकान पर गिरने से दो लोग उसके नीचे दफन हो गए। वहीं एक अन्य घटना में लुधियाना के मेहरबान कॉलोनी में एक महिला का मकान ढह जाने से उसकी मौत हो गई है। इस घटना में उसके परिवार के तीन सदस्य गंभीर रूप से घायल हो गए।  लुधियाना के फील्डगंज इलाके में घुटने भर पानी को पार कर रहे एक व्यक्ति की करंट लगने से मौत हो गई, जबकि फिरोजपुर मार्ग पर एक ट्रक चालक की मौत हो गई।  पंजाब और हरियाणा से होकर गुजरने वाली सतलुज, व्यास, रावी, यमुना, सोम, घग्घर और मार्कण्डा सहित अन्य नदियां उफान पर हैं। फगवाड़ा में राष्ट्रीय राजमार्ग संख्या-1 पर वाहनों के आवागमन को रोक दिया गया है, क्योंकि इस सड़क पर पानी भर गया है।